
אשר נחמיאס, מנהל טייסת 10: "יש חבורת אנשים שרוצה להתנדב למען הסביבה, והרשויות צריכות למצוא דרך לאפשר לנו לעשות זאת"              תצלום: גיא רייביץ

גנבי החול שפעלו באזור נתניה לפני כשנה וחצי לא הבינו כיצד הצליחו אנשי המשרד לאיכות הסביבה להתקרב אליהם מבלי שירגישו, וללכוד אותם. לכידת הגנבים התבצעה בזמן שטרקטור העמיס למשאית חול גנוב. מה שאיפשר את הלכידה היתה תצפית מהאוויר של טייס מתנדב מ"טייסת 10", שאתו היה איש המשרד לאיכות הסביבה בפעילות התנדבותית שמסייעת לפעולות האכיפה של המשרד. 

הסידור נראה אידיאלי עד שמינהל התעופה הפסיק אותו לפני כשנה. הסיבה שניתנה לאנשי הטייסת: לא ברור עד כמה מותאמת פעילותם להגדרה בחוק של טיסות פרטיות - כפי שאמורות להיות טיסות המתנדבים; בגלל שקיים ספק בעניין, הוחלט להקפיא את הטיסות, וכך נאלץ המשרד לאיכות הסביבה דל התקציבים, לוותר על מטוסים שעמדו לרשותו ללא תשלום. 

טייסת 10 הוא שמה של קבוצה המונה 90 טייסים, שהחליטו לתרום לקהילה באמצעות הידע שיש להם בתעופה, ובאמצעות מטוסים קלים מושכרים או כאלה שנמצאים בבעלותם. הם התחילו להעביר חוגי תעופה בקרב בני נוער במצוקה והחליטו להמשיך בסיוע לגופים כמו המשטרה במשימות אכיפה. "הקמנו בשיתוף עם המשטרה יחידת משמר אזרחי מוטס שמונה 16 טייסים", מספר אשר נחמיאס, מנהל טייסת 10, "הוחלט להטיל עלינו משימות של סיוע לאגף האכיפה של המשרד לאיכות הסביבה, שאליהן צורפו גם שוטרים". 

לדברי נחמיאס, הטייסת קיבלה רשימת משימות בכל חודש, שכללו פעילות במגוון תחומים שבהם עוסק המשרד לאיכות הסביבה - בראשם מניעת השלכת פסולת באתרים לא-חוקיים וגניבת חול. "התחלנו לסייע למשרד לאיכות הסביבה בקיץ 2003 וטסנו במשך חצי שנה", אומר נחמיאס, "כל שעת טיסה עלתה לנו 600 שקלים והכל היה על חשבוננו. הגענו ל-20 שעות טיסה בחודש, אבל יש לנו פוטנציאל לקיים הרבה יותר טיסות". 
אנשי המשרד לאיכות הסביבה, שהצטרפו לטייסים, ידעו לזהות מהאוויר משאיות שהגיעו לשטחים שבהם לא היו אמורות להימצא, כדי להעמיס חול שנכרה בצורה בלתי חוקית. "גנבי החול לא ידעו שמישהו מרחף מעל ראשם בגובה 400 מטר והיו לנו הצלחות גדולות", אומר נחמיאס. 

לדברי נחמיאס, שיתוף הפעולה בין טייסת 10 למשרד לאיכות הסביבה התבצע בהתנדבות וללא קבלת תמורה - ולכן אין כל הצדקה להקפאת הטיסות. "המסרים שקיבלנו מכל הגורמים היו שאין בעיה ואנחנו נשוב לטוס, אבל עד עכשיו זה לא קרה. יש כאן מצב אבסורדי שבו למשטרה מפחיתים טיסות בגלל בעיות תקציב, למשרד לאיכות הסביבה מקצצים בתקציב ואנחנו יכולים לסייע באכיפה ללא כל תמורה ולא משתמשים בנו". 

"הפעילות של טייסת המתנדבים מבורכת ואפשר לגלות באמצעותה דברים רבים", אומר ראש אגף אכיפה במשרד לאיכות הסביבה, יצחק בן דוד. לדבריו, המשרד לאיכות הסביבה עובד בחלק מתחומי הפעילות שלו עם חברות טיס, אבל מדובר בפעילות שמממן המשרד מתקציבו ולאחר מכרז. "אנחנו לא רוצים לפגוע בפרנסה של אף חברת טיס", אומר נחמיאס, "נכנסנו לנישה של אכיפה שאף אחד לא עסק בה, ואנחנו מכפילים את היכולת שיש לאנשי המשרד לאיכות הסביבה". 

ממשרד התחבורה נמסר בתגובה: "מדובר בסוגיה מורכבת מאוד. הטייסים הללו מבצעים, מעבר לטיסות שמסייעות למשרד לאיכות הסביבה, גם טיסות מסחריות שלביצוען יש כללים אחרים מאלה החלים על הטייס הפרטי המתנדב. הבעיה הבסיסית היא שלא תמיד ניתן לדעת על קיום טיסות מסחריות שנעשות במסווה של טיסות התנדבות אלה, ולכן הוחלט על הפסקת הטיסות עד לקבלת החלטה בנושא". 

"התגובה הזאת היא הבל ורעות רוח", אומר בתגובה נחמיאס, "אף אחד אצלנו לא טס בטיסות מסחריות במסגרת הפעילות של טייסת 10. מה שקורה פה הוא שיש חבורת אנשים שרוצה להתנדב והרשויות צריכות למצוא דרך לאפשר לנו לעשות זאת". נחמיאס מקווה שאחרי שטייסת 10 תקבל אישור לטוס שוב במשימות אכיפה, היא תוכל לעשות זאת ישירות עם המשרד לאיכות הסביבה - שיוכל לבחור את הטייסים ללא תלות במשטרה. כך ניתן יהיה להפעיל יותר טייסים, מכיוון שהמשטרה הסכימה לקבל רק טייסים עם מספר גדול מאוד של שעות טיסה. בטייסת 10 יש טייסים שלא הגיעו למספר שעות טיסה כזה, אבל לדעת נחמיאס הם יכולים לטוס במשימות הנדרשות למשרד לאיכות הסביבה. 


